HR Službeni list Europske unije 69

32005L0021



SLUŽBENI LIST EUROPSKE UNIJE 07.03.2005.

DIREKTIVA KOMISIJE 2005/21/EZ

od 7. ožujka 2005.

o prilagodbi tehničkom napretku Direktive Vijeća 72/306/EEZ o usklađivanju zakonodavstava država članica u odnosu na mjere koje treba poduzeti protiv emisije onečišćujućih tvari iz dizelskih motora vozila

(Tekst značajan za EGP)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 72/306/EEZ od 2. kolovoza 1972. o usklađivanju zakonodavstava država članica u odnosu na mjere koje treba poduzeti protiv emisije onečišćujućih tvari iz dizelskih motora vozila (1), a posebno njezin članak 4.,

budući da:

(1) Direktiva 72/306/EEZ predstavlja jednu od posebnih direktiva homologacijskog postupka koji je utvrđen Direktivom Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju motornih vozila i njihovih prikolica. (2)

(2) Posljedično, odredbe Direktive 70/156/EEZ o sustavima, sastavnim dijelovima i zasebnim tehničkim jedinicama vozila primjenjuju se na Direktivu 72/306/EEZ.

(3) Člankom 9. stavkom 2. Direktive 70/156/EEZ, kako je izmijenjena Direktivom 92/53/EEZ, (3) propisuje se istovrijednost posebnih direktiva i odgovarajućih propisa Gospodarske komisije Ujedinjenih naroda za Europu (UNECE). Zato je potrebno uskladiti tehničke zahtjeve u vezi s izvorom svjetlosti opacimetra koji se upotrebljava za mjerenje neprozirnosti ispušnih plinova s UNECE Pravilnikom br. 24 i međunarodnim standardima. Također je prikladno uskladiti gorivo koje se upotrebljava za mjerenje neprozirnosti ispušnih plinova s gorivom koje se smije upotrebljavati za mjerenje emisija, kako je predviđeno Direktivom Vijeća 88/77/EEZ. (4)

(4) Mjere propisane ovom Direktivom u skladu su s mišljenjem Odbora za prilagodbu tehničkom napretku uspostavljenog Direktivom 70/156/EEZ,

DONIJELA JE OVU DIREKTIVU:

Članak 1.

Prilozi Direktivi 72/306/EEZ izmjenjuju se u skladu s Prilogom ovoj Direktivi.

Članak 2.

S učinkom od 9. ožujka 2006. države članice:

— više ne smiju dodjeljivati EZ homologaciju tipa vozila na temelju članka 4. stavka 1. Direktive 70/156/EEZ, i

— mogu odbiti dodjelu nacionalne homologacije tipa,

za novi tip vozila iz razloga vezanih uz emisije onečišćujućih tvari iz dizelskih motora, ako taj tip vozila ne zadovoljava odredbe Direktive 72/306/EEZ kako je izmijenjena ovom Direktivom.

Ovom se Direktivom ne poništava valjanost nijedne homologacije koja je prethodno izdana u skladu s Direktivom 72/306/EEZ, niti se ne onemogućava da se te homologacije prošire pod istim uvjetima koji su navedeni u Direktivi na temelju koje su prvotno dodijeljene.

Članak 3.

1. Države članice donose zakone i druge propise potrebne za usklađivanje s ovom Direktivom do 8. ožujka 2006. One o tome odmah obavješćuju Komisiju. One tu Direktivu primjenjuju od 9. ožujka 2006.

Kada države članice donesu ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.

2. Države članice Komisiji dostavljaju tekst glavnih odredaba nacionalnog prava koje budu donijele u području na koje se odnosi ova Direktiva.

Članak 4.

Ova Direktiva stupa na snagu trećeg dana od dana objave u Službenom listu Europske unije.

Članak 5.

Ova je Direktiva upućena državama članicama.

Sastavljeno u Bruxellesu 7. ožujka 2005. Za Komisiju Markos KYPRIANOU Član Komisije

(1) SL L 190, 20.8.1972., str. 1. Direktiva kako je zadnje izmijenjena Direktivom Komisije 97/20/EZ (SL L 125, 16.5.1997., str. 21.).

(2) SL L 42, 23.2.1970., str. 1. Direktiva kako je zadnje izmijenjena Direktivom Komisije 2004/104/EZ (SL L 337, 13.11.2004., str. 13.).

(3) SL L 225, 10.8.1992., str. 1.

(4) SL L 36, 9.2.1988., str. 33. Direktiva kako je zadnje izmijenjena Direktivom Komisije 2001/27/EZ (SL L 107, 18.4.2001., str. 10.).

PRILOG

Popis priloga između članaka i Priloga I. zamjenjuje se sljedećim:

„POPIS PRILOGA Prilog I.: Definicije, zahtjev za izdavanje EZ homologacije, dodjela EZ homologacije, oznaka ispravljenog apsorpcijskog koeficijenta, specifikacije i ispitivanja, preinake tipa, sukladnost proizvodnje Dodatak I.: Opisni dokument Dodatak II.: Certifikat o homologaciji Prilog II.: Primjer oznake ispravljenog apsorpcijskog koeficijenta Prilog III.: Ispitivanje pri konstantnim brzinama iznad krivulje punog opterećenja Prilog IV.: Ispitivanje slobodnim ubrzanjem Prilog V.: Granične vrijednosti koje se primjenjuju kod ispitivanja pri konstantnim brzinama Prilog VI.: Značajke opacimetara Prilog VII.: Ugradba i upotreba opacimetra”

IZMJENE PRILOGA I. DIREKTIVI 72/306/EEZ

1. U odjeljku 5.2.2.1., „Prilog VI.” zamjenjuje se s „Prilog V.”. U odjeljku 5.3.2., „Prilog VI.” zamjenjuje se s „Prilog V.”. U odjeljku 5.4., „Prilog VII.” zamjenjuje se s „Prilog VI.”. U odjeljku 7.2.1.2., „Prilog VI.” zamjenjuje se s „Prilog V.”

IZMJENE PRILOGA III. DIREKTIVI 72/306/EEZ

2. Odjeljak 3.2. mijenja se i glasi: „3.2. Gorivo Upotrebljava se referentno gorivo navedeno u Prilogu IV. Direktivi 88/77/EEZ, kako je zadnje izmijenjena, a to je gorivo prikladno u pogledu graničnih vrijednosti emisija na temelju kojih se provodi homologacija vozila ili motora.”; u odjeljku 3.4. „Prilog VII.” zamjenjuje se s „Prilog VI.”, a „Prilog VIII.” zamjenjuje se sa „Prilog VII.”; u odjeljku 4.2. izraz „Prilog VI.” zamjenjuje se s „Prilog V.”.

3. Prilog V. briše se.

4. Prilog VI. postaje Prilog V.

5. Prilog VII. postaje Prilog VI. Odjeljak 3.3. mijenja se i glasi: „3.3. Izvor svjetlosti Izvor svjetlosti treba biti žarna lampa s temperaturom boje u rasponu od 2 800 do 3 250 K ili zelena LED dioda s vršnim spektrom između 550 i 570 nm. Izvor svjetlosti treba biti zaštićen od čađe na način koji neće utjecati na duljinu svjetlosnog snopa mimo specifikacija proizvođača.”